**Ministru kabineta rīkojuma projekta „Par valsts akciju sabiedrības “Starptautiskā lidosta “Rīga”” vispārējo stratēģisko mērķi” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekta „Par valsts akciju sabiedrības “Starptautiskā lidosta “Rīga”” vispārējo stratēģisko mērķi” (turpmāk -Projekts) mērķis ir atbilstoši Publiskas personas kapitāla daļu un kapitālsabiedrību pārvaldības likuma (turpmāk – Likums) 1.panta pirmās daļas 18.punktam un 7.pantam noteikt valsts akciju sabiedrības “Starptautiskā lidosta “Rīga”” (turpmāk - Lidosta) vispārējo stratēģisko mērķi.Projekts stāsies spēkā tā parakstīšanas brīdī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likuma 57.pants nosaka, ka vidēja termiņa darbības stratēģiju izstrādā, ņemot vērā publiskas personas augstākās lēmējinstitūcijas noteiktos kapitālsabiedrības vispārējos stratēģiskos mērķus, savukārt Likuma 1.panta pirmās daļas 14.punkts nosaka, ka publiskas personas augstākā lēmējinstitūcija attiecībā uz valsts kapitāla daļu un kapitālsabiedrību pārvaldību ir Ministru kabinets. Saskaņā ar Likuma 1.panta pirmās daļas 18.punktā sniegto definīciju vispārējie stratēģiskie mērķi ir publiskas personas augstākās lēmējinstitūcijas noteikti kapitālsabiedrības mērķi, kurus publiska persona vēlas sasniegt ar līdzdalību kapitālsabiedrībā un kuri izriet no tiesību aktiem un politikas plānošanas dokumentiem. Saskaņā ar Likuma 7.panta pirmo daļu publiskai personai ne retāk kā reizi piecos gados ir pienākums pārvērtēt tās līdzdalību kapitālsabiedrībās. Šo prasību nepiemēro, ja likumā ir noteikts, ka attiecīgās kapitālsabiedrības kapitāla daļas vai akcijas nav atsavināmas. Lēmumā par publiskas personas līdzdalības saglabāšanu ietver arī vispārējo stratēģisko mērķi. Atbilstoši Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma 17.panta pirmajai daļai Lidostu un tās akcijas nedrīkst privatizēt vai atsavināt. Lidostas valsts kapitāla daļu turētājs ir Satiksmes ministrija. Saskaņā ar Likuma 58.pantu publiskotais Lidostas vispārīgais stratēģiskais mērķis ir “radīt, uzturēt un pilnveidot pozitīvu klientu pieredzi, nodrošinot drošus un augstas kvalitātes pakalpojumus”. Tas nav pārskatīts pēdējos piecus gadus. Ievērojot minēto, kā arī ņemot vērā aktualizētos politikas plānošanas dokumentus – Latvijas ilgtspējīgas attīstības stratēģiju līdz 2030.gadam, Nacionālo attīstības plānu 2021.-2027.gadam NAP2027 un Transporta attīstības pamatnostādnes 2021.-2027.gadam un tajos noteiktos mērķus, kā arī izstrādājot Lidostas vidēja termiņa stratēģiju 2021.-2027.gadam, redakcionāli ir precizēts vispārējais stratēģiskais mērķis, kas līdz šim bijis publicēts Satiksmes ministrijas un Lidostas tīmekļa vietnēs. Vispārējo stratēģisko mērķi nepieciešams noteikt, lai varētu apstiprināt aktuālajiem valsts līdzdalības mērķiem un politikas plānošanas dokumentiem atbilstošu Lidostas vidēja termiņa darbības stratēģiju 2021. – 2027.gadam. |
|   | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lidosta ir valsts kapitālsabiedrība, kuras 100% kapitāla daļas pieder valstij Satiksmes ministrijas personā. Lidosta ir reģistrēta komercreģistrā ar reģistrācijas numuru 40003028055, juridiskā adrese – Lidosta “Rīga” 10/1, Mārupes novads, LV-1053.Lidosta kā viens no valsts aviācijas nozares struktūras galvenajiem elementiem ir lielākais starptautiskās aviācijas uzņēmums Baltijā un ir šī reģiona galvenais gaisa satiksmes centrs, kas nodrošina regulāru pasažieru satiksmi, kravas un pasta pārvadāšanu ar civilās aviācijas gaisa kuģiem uz Eiropas un citām pasaules valstu pilsētām, nodrošinot Latvijas valsts starptautisko sasniedzamību. Saskaņā ar Centrālās statistikas pārvaldes datiem 2019. gadā vairāk nekā 50% no visiem valstī ieceļojošajiem vairāku dienu tūristiem Latvijā ieradās, izmantojot tieši gaisa transportu. Tā rezultātā, pateicoties Lidostas plašajam galamērķu klāstam, tika nodrošināta ekonomiskā izaugsme un radītas jaunas darbavietas viesnīcu, atpūtas, sabiedriskā transporta, ēdināšanas un citos pakalpojumu sektoros valstī. Lidosta veicina aviācijas nozares attīstību, sadarbībā ar aviopārvadātājiem paplašinot lidojumu tīklu rietumu un austrumu virzienā, veicinot tranzīta pasažieru plūsmas pieaugumu un kravu plūsmas palielināšanu. Lidosta nodrošina sabiedrības interesēm atbilstošus augstas kvalitātes, drošus un pieejamus gaisa satiksmes pakalpojumus aviācijas nozarē, sekmē komercdarbības attīstību un līdz globālajai Covid-19 krīzei ir nodrošinājusi dinamisku izaugsmi, apsteidzot vidējo aviopārvadājumu pieaugumu tempu Eiropā.Ar 2013.gada 2.jūlija Ministru kabineta rīkojumu Nr. 297 “Par nacionālo interešu objekta statusa noteikšanu valsts akciju sabiedrības “Starptautiskā lidosta “Rīga”” lidlauka teritorijai”, Lidostas lidlauka teritorijai ir noteikts (apstiprināts) nacionālo interešu objekta statuss. Atbilstoši 2011.gada 5.jūlija Ministru kabineta noteikumu Nr.535 „Noteikumi par valsts akciju sabiedrības „Starptautiskā lidosta „Rīga”” lidlauka statusu, lidlauka teritorijas robežām un lidlauka teritorijas plānoto (atļauto) izmantošanu” 1.punktam, Lidostas lidlaukam ir noteikts valsts nozīmes civilās aviācijas lidlauka statuss.Papildus Lidosta pilda virkni atbalsta funkciju valsts aizsardzības vajadzībām, tajā skaitā: pildot NATO rezerves lidlauka funkcijas, atbalstot valstij vitālās finanšu sfēras funkcionēšanu (atbalstot Latvijas Bankai nepieciešamos gaisa pārvadājumus), u.c. Saskaņā ar 2006. gada 18. janvāra ES Direktīvu par gaisa telpas patrulēšanu Igaunijā, Latvijā, Lietuvā un Slovēnijā, tiek nodrošināta vienota šo valstu gaisa telpas drošības aizsardzība. Starpvalstu vienošanās ietvaros, kura ir aktualizēta 2013. gada 21. janvārī, vienīgi Lidosta ir kvalificēta uzņemt NATO aviācijas gaisa kuģus (ja atskaita Lielvārdes militāro lidostu, kas nenodrošina lidojumu iespējamību naktī un ierobežotas redzamības apstākļos). Tā rezultātā vispārējas tautsaimnieciskas nozīmes pakalpojumu ietvaros Lidosta nodrošina NATO militāro gaisa kuģu patrulēšanas atbalsta funkciju. Lidosta regulāri tiek izmantota NATO gaisa kuģu treniņlidojumu apkalpošanai, kā arī vairākas reizes ir sniegusi atbalstu šo gaisa kuģu avārijas nosēšanās nodrošināšanai. Latvijas ilgtspējīgas attīstības stratēģijas ietvaros līdz 2030. gadam Latvijas ārējās sasniedzamības uzlabošanā būtiska loma ir noteikta starptautiskas nozīmes autoceļu, dzelzceļu, ostu un lidostu infrastruktūras attīstībai. Ātras ārējās sasniedzamības nodrošināšanai pasažieru pārvadājumos joprojām galvenā loma ir gaisa transportam. Latvijai jākļūst par izdevīgāko un pievilcīgāko tranzīta ceļu preču plūsmām no Krievijas, Āzijas uz citām ES valstīm un otrādi. Atbilstoši Latvijas ilgtspējīgas attīstības stratēģijā noteiktajam ir nepieciešams nodrošināt mūsdienīgu Lidostas infrastruktūru, to pastāvīgi pilnveidojot un attīstot atbilstoši esošajam un nākotnes pieprasījumam.Nacionālajā attīstības plānā 2021.-2027.gadam viena no prioritātēm ir kvalitatīva dzīves vide un teritoriju attīstība, kur starp veicamajiem uzdevumiem ir noteikta arī starptautiskās savienojamības uzlabošana, īstenojot “Rail Baltica” projektu, tālāk attīstot starptautisko lidostu “Rīga” un vienlaikus paaugstinot tranzīta pakalpojumu konkurētspēju un jaunu tirgu apguvi, veidojot Rīgu par nozīmīgu un modernu multimodālu transporta mezglu, tai skaitā uzlabojot infrastruktūru, tādējādi palielinot Eiropas vienotā transporta tīkla produktivitāti un sekmējot vides mērķu ievērošanu. Saskaņā ar Nacionālajā attīstības plānā 2021.-2027.gadam noteikto pastāvīga Lidostas pakalpojumu un savienojamības uzlabošana, kā arī ilgtspējīga attīstība ir būtiskas izvirzīto mērķu sasniegšanai. Savukārt vidēja termiņa politikas plānošanas dokuments transporta nozares attīstībai – “Transporta attīstības pamatnostādnes 2021.-2027.gadam” – izvirza vairākus mērķus attiecībā uz ilgtspējīgu cilvēka mobilitātes vajadzību apmierināšanu, vienlaikus sniedzot ieguldījumu valsts ekonomiskajā izaugsmē, t.sk. uzņēmējdarbības vides attīstībā un pieejamībā. Lai to sasniegtu, attiecībā uz Lidostu par prioritātēm tiek izvirzīta pasažieru termināļa attīstības 6.kārtas realizēšana, kravu apjomam atbilstošas kravu infrastruktūras nodrošināšana un uzsākto Kohēzijas projektu pabeigšana, sagaidot šādus rezultātus:* Apkalpoto pasažieru skaits Lidostā 2023. gadā – 6,6 miljoni (tajā skaitā transfēra/ tranzīta daļa >25%), 2027. gadā – 9 miljoni (tajā skaitā transfēra/ tranzīta daļa >25%).
* Lidojumu maršrutu skaits no Lidostas (vasara/ziema) – 2023. gadā 100/74, 2027. gadā – 110/80.
* Apkalpoto kravu apjoms - 2023. gadā – 33 000 tonnas, 2027. gadā – 48 000 tonnas.
* Diennakts trokšņa rādītājs (Ldvn>55dB (A)) Lidostas ietekmētajā teritorijā2023. gadā – 26.62, 2027. gadā – 26.62.

Satiksmes ministrija ir noteikusi sekojošas prioritātes:* efektīva gaisa transporta sistēmas pārvaldība un regulējums, uz attīstību vērsta gaisa transporta politika;
* starptautiskajos tiesību aktos noteiktajiem drošības un tehniskajiem standartiem atbilstoša infrastruktūra, kas spēj nodrošināt esošo un paredzamo gaisa pārvadājumu apjomu.

Satiksmes ministrijas izvirzītās galvenās nākotnes prioritātes, kas attiecināmas tieši uz Lidostu, lai veicinātu aviācijas nozares attīstību līdz 2027.gadam, ir:* Palielināt Rīgas kā nozīmīga Eiropas līmeņa gaisa satiksmes centra ietekmi, turpinot attīstīt starptautiskās lidostas „Rīga” infrastruktūru, paplašināt lidojumu maršrutu tīklu, veicinot tranzīta pasažieru plūsmas pieaugumu un pievilcīgu cenu politiku.
* Palielināt lidostas „Rīga” termināļa un lidlauka kapacitāti, lai nodrošinātu plānotā pieaugošā pasažieru skaita apkalpošanu.

Sagaidāmie rezultāti:* Rīga - dinamiski augošs Baltijas reģiona un Eiropas līmeņa gaisa satiksmes centrs ar labi attīstītu lidojumu maršrutu tīklu rietumu - austrumu un ziemeļu - dienvidu virzienā ar 15 miljoniem apkalpoto pasažieru 2036. gadā.
* Lidojumu drošības līmenis nav zemāks par ES valstu vidējo līmeni.
* Gaisa pārvadājumu tehniskās atbilstības un drošības standarti tiek savlaicīgi aktualizēti, ieviesti un uzturēti.
* Ir pieejami droši, kvalitatīvi un daudzveidīgi gaisa transporta pakalpojumi.
* Pieaugošs pakalpojumu eksports kā būtisks gaisa transporta ieguldījums tautsaimniecībā.

Ņemot vērā valsts politikas plānošanas dokumentus un Satiksmes ministrijas noteiktos mērķus un sagaidāmos rezultātus, Lidosta ir izstrādājusi vidēja termiņa stratēģijas 2021.-2027.gadam projektu. Saskaņā ar minēto Lidostas vīzija ir kļūt par nākotnes Ziemeļeiropas satiksmes centru, kas veicina Latvijas konkurētspēju reģionā, savukārt, Lidostas misija ir: Lidosta «Rīga» ir starptautisks satiksmes centrs, kas veicina Latvijas tautsaimniecības izaugsmi, nodrošinot ērtu un drošu savienojamību pasažieriem un biznesam, radot darbavietas un iespējas uzņēmējdarbības attīstībai. Valsts līdzdalība un valsts līdzdalības pārvērtēšana Lidostā un vispārējā stratēģiskā mērķa noteikšanaSaskaņā ar Likuma 7.panta pirmo daļu publiskai personai ir pienākums ne retāk kā reizi piecos gados pārvērtēt katru tās tiešo līdzdalību kapitālsabiedrībā un atbilstību Likuma 4.panta nosacījumiem. Šo prasību nepiemēro, ja likumā ir noteikts, ka attiecīgās kapitālsabiedrības kapitāla daļas vai akcijas nav atsavināmas.Ņemot vērā, ka Lidostas akcijas saskaņā ar Valsts un pašvaldību īpašuma privatizācijas un privatizācijas sertifikātu pabeigšanas likuma 17.panta pirmo daļu nedrīkst privatizēt vai atsavināt, publiskai personai nav jāveic tās tiešās līdzdalības kapitālsabiedrībā un atbilstības Likuma 4.panta nosacījumiem izvērtēšana.Ņemot vērā valsts plānošanas dokumentos noteiktos mērķus aviācijas nozarei un Lidostai un pamatojoties uz Publiskas personas kapitāla daļu un kapitālsabiedrību pārvaldības likuma 1. panta pirmās daļas 18.punktu un 7.pantu, Lidostas vispārējais stratēģiskais mērķis ir nosakāms šāds: **Nodrošināt mūsdienīgu gaisa pārvadājumu infrastruktūru un pakalpojumus, piedāvājot ērtu un drošu savienojamību pasažieriem un biznesam, veicinot ilgtspējīgu attīstību un konkurētspēju kā reģionālajam satiksmes centram.** |
| 3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija un Lidosta |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt |  Lidostas pakalpojumu saņēmēji. |
| 2. | Tiesiskā regulējuma ietekme uz tautsaimniecību un administratīvo slogu | Projekts neatstāj ietekmi uz tautsaimniecību, jo nemaina esošo Lidostas pakalpojumu struktūru. MK rīkojums arī neatstās papildu ietekmi uz administratīvo slogu. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Atbildīgā institūcijas: Lidosta un Satiksmes ministrija kā kapitālsabiedrības akciju turētāja un aviācijas politikas veidotāja. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Satiksmes ministrs T.Linkaits

Vīza:

valsts sekretāre I.Stepanova

Strautmane 67028231

inguna.strautmane@sam.gov.lv